ΨΗΦΙΣΜΑ ΤΟΥ ΣΥΜΒΟΥΛΙΟΥ της 20ής Δεκεμβρίου 1996 περί του κολασμού σοβαρών περιπτώσεων λαθρεμπορίου ναρκωτικών (97/C 10/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση,

Εκτιμώντας ότι η ανάπτυξη στενής συνεργασίας στον τομέα της δικαιοσύνης και των εσωτερικών υποθέσεων αποτελεί πρωταρχικό στόχο της Ευρωπαϊκής Ένωσης και ότι η πάταξη της τοξικομανίας και η συνεργασία για την πρόληψη και καταπολέμηση του λαθρεμπορίου ναρκωτικών αποτελούν θέματα κοινού ενδιαφέροντος για τα κράτη μέλη,

Υπενθυμίζοντας ότι το ευρωπαϊκό συμβούλιο των Καννών, στις 26 και 27 Ιουνίου 1995, ενέκρινε τις εργασίες σχετικά με το πρόγραμμα δράσης της Ευρωπαϊκής Ένωσης για την καταπολέμηση των ναρκωτικών (1995-1999) και συμφώνησε ότι το λαθρεμπόριο ναρκωτικών απαιτεί συντονισμένη προσέγγιση,

Υπενθυμίζοντας ότι το ευρωπαϊκό συμβούλιο της Μαδρίτης, στις 15 και 16 Δεκεμβρίου 1995, ενέκρινε τις διατάξεις του συνολικού σχεδίου δράσης για την καταπολέμηση των ναρκωτικών και κάλεσε το Συμβούλιο και την Επιτροπή να εξετάσουν σε ποιό βαθμό η εναρμόνιση των νομοθεσιών των κρατών μελών θα μπορούσε να συμβάλει στη μείωση της κατανάλωσης και του λαθρεμπορίου ναρκωτικών,

Υπενθυμίζοντας ότι το ευρωπαϊκό συμβούλιο της Φλωρεντίας, στις 21 και 22 Ιουνίου 1996, υπογράμμισε τη ζωτική σημασία της ενισχυμένης συνεργασίας των κρατών μελών για την καταπολέμηση των ναρκωτικών και του οργανωμένου εγκλήματος,

Σημειώνοντας ότι το λαθρεμπόριο ναρκωτικών:

- μπορεί να υπονομεύσει τη σύννομη λειτουργία της κοινωνίας,

- αντιπροσωπεύει απειλή για την υγεία, την ασφάλεια και την ποιότητα ζωής των πολιτών της Ένωσης,

- έχει συχνά συνέπειες εξίσου καταστρεπτικές με εκείνες που απορρέουν από τα σοβαρότερα εγκλήματα,

- συχνά διενεργείται από το οργανωμένο έγκλημα και λειτουργεί υπερεθνικώς,

- απαιτεί για την αντιμετώπισή του συντονισμένη δράση των κρατών μελών κατά των εμπλεκομένων στο λαθρεμπόριο ναρκωτικών,

- καταδικάζεται από όλα τα κράτη μέλη και διώκεται ποινικώς από τις αντίστοιχες εθνικές τους νομοθεσίες,

Διαβεβαιώνοντας ότι το λαθρεμπόριο ναρκωτικών περιλαμβάνει τα εγκλήματα που παρατίθενται στο άρθρο 3 παράγραφος 1 της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχότροπων ουσιών του 1988 («σύμβαση των Ηνωμένων Εθνών του 1988)»,

Υπενθυμίζοντας ότι έχουν εκδοθεί ορισμένες πράξεις οι οποίες διευκολύνουν τα κράτη μέλη στην καταπολέμηση του λαθρεμπορίου ναρκωτικών και ιδίως η ενιαία σύμβαση περί ναρκωτικών των Ηνωμένων Εθνών του 1961, όπως τροποποιήθηκε από το πρωτόκολλο του 1972, η σύμβαση των Ηνωμένων περί ψυχοτρόπων ουσιών του 1971, η σύμβαση των Ηνωμένων Εθνών του 1988, η σύμβαση του Συμβουλίου της Ευρώπης του 1990 σχετικά με τη νομιμοποίηση προσόδων από παράνομες δραστηριότητες, την εξακρίβωση, την κατάσχεση και τη δήμευση των προϊόντων του εγκλήματος, η οδηγία 91/308/ΕΟΚ του Συμβουλίου, της 10ης Ιουνίου 1991, για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες (1) και η πράξη του Συμβουλίου, της 26ης Ιουλίου 1995, σχετικά με την κατάρτιση σύμβασης βάσει του άρθρου Κ3 της συνθήκης για την Ευρωπαϊκή Ένωση για την ίδρυση της ευρωπαϊκής αστυνομικής υπηρεσίας (σύμβαση Europol) (2) καθώς και η συμφωνία του Συμβουλίου της Ευρώπης του 1995 για την παράνομη διακίνηση μέσω θαλάσσης που εφαρμόζει το άρθρο 17 της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών,

Ενθαρρύνοντας όσα κράτη μέλη δεν το έχουν πράξει ακόμη, να επικυρώσουν τις προαναφερόμενες συμβάσεις,

Σημειώνοντας ότι η σύμβαση των Ηνωμένων Εθνών του 1988 κατά της παράνομης διακίνησης ναρκωτικών φαρμάκων και ψυχοτρόπων ουσιών επιβάλλει σε έκαστο συμβαλλόμενο να καταστήσει την τέλεση των εγκλημάτων που καλύπτονται από το άρθρο 3 παράγραφος 1 αυτής κολάσιμη, αναλόγως της βαρύτητας των εγκλημάτων αυτών, διά φυλακίσεως ή άλλων ποινών στερητικών της ελευθερίας, χρηματικών ποινών και δημεύσεως των χρησιμοποιηθέντων μέσων και των προϊόντων του εγκλήματος,

ΔΗΛΩΝΕΙ ότι, τα κράτη μέλη, προκειμένου να συντονίουν αποτελεσματικότερα και να βελτιώσουν τη στρατηγική της Ευρωπαϊκής Ένωσης για την καταπολέμηση το λαθρεμπορίου ναρκωτικών, και ιδίως να βελτιώσουν τη συνεργασία σε ποινικά ζητήματα στον τομέα αυτόν, θα μεριμνήσουν ώστε οι ποινικές νομοθεσίες τους να προβλέπουν για τις σοβαρές περιπτώσεις λαθρεμπορίου ναρκωτικών στερητικές της ελευθερίας ποινές εκ των αυστηρότερων που επιβάλλονται σε εγκλήματα ανάλογης βαρύτητας,

ΠΙΣΤΕΥΕΙ ότι οι παράγοντες που θα μπορούσαν να συνεκτιμώνται για την επιβολή των στερητικών της ελευθερίας ποινών σε σοβαρές περιπτώσεις λαθρεμπορίου ναρκωτικών, είναι μεταξύ άλλων:

- η έκταση του λαθρεμπορίου,

- η έκταση του κέρδους που το ενεχόμενο πρόσωπο απεκόμισε από το λαθρεμπόριο,

- η ανάμιξη, στη συγκεκριμένη παράβαση, οργανωμένης εγκληματικής ομάδας στην οποία ανήκει ο δράστης,

- ο βαθμός στον οποίο ο δράστης ασκεί τον έλεγχο της οργάνωσης λαθρεμπορίου ναρκωτικών,

- το αν ανήλικοι υπήρξαν θύματα του εγκλήματος ή χρησιμοποιήθηκαν κατά την τέλεσή του,

ΣΥΝΙΣΤΑ στα κράτη μέλη να μεριμνήσουν ώστε οι αρχές του παρόντος ψηφίσματος να τεθούν στην εθνική νομοθεσία τους,

ΠΡΟΤΙΘΕΤΑΙ να παρακολουθήσει δεόντως την εφαρμογή του παρόντος ψηφίσματος.

(1) ΕΕ αριθ. L 166 της 28. 6. 1991, σ. 77.

(2) ΕΕ αριθ. C 316 της 27. 11. 1995, σ. 1.